钦定古今图书集成/方舆汇编/职方典/第1455卷 > 《滇南修攘备考图说序》杨芳
## 钦定古今图书集成/方舆汇编/职方典/第1455卷 > 《滇南修攘备考图说序》杨芳

“昔李德裕节度西川，建楼《筹边，图》其厄塞险要之处，
数召习边事者指问之，久而若亲履其地，周知其事，
故能走吐蕃，却南诏、夜郎之属，愿为内臣，谈者美其
功。余尤憾夫赞皇之所图者，乏轻便之利，隘博大之
观也。夫楼而绘之，居而阅之，按索勤矣。然携之不可
周而随也，推之不可共而览也，守之不可世而传也。”
意文饶兀然直局于见耳。大中丞陈公抚滇之三年，
四履大宁，裒诸部所上舆地图，下执事剞劂之命曰
“修攘备考。”不佞承令辱首事，得有言以先梓人。盖三
复《图考》，而叹治安之略，灿然指掌矣。滇至我朝始列
郡邑，比内地。高皇帝廓然一视，兼复并露，蔀判所无。
苐舆图同列职方，而孤悬西南隅，若赘疣然。君长号
令，指臂可使，而彊梗背约束者难运。掉封豕长蛇，败
我王略，缅不悔祸，藩篱撤而与敌至，移守近地，幸中
丞往，一大创之。缅稍折北而遥度者意异指殊，若曰：
“缅不能为害，毋苦劳天子人民为信。”从旁之议，与当
局异忧矣。兹一、二年来，有阴与缅以必自救之衅，阳
示我有必不战之势，西邮晏然无犬吠之警，见谓缅
无他，不知中丞默操其权，固难以语诸人耳。业已设
雄关八，缅不可犯，开屯田千百顷，为长久计，缅且辟
易，剺面效质。而又深惟庙胜之筭，攘外必先修内，次
第诸所表首，内郡而州部，而羁縻守捉，使南抚交，北
距蜀，西天竺，东黔阳。封域之内，析之则地自为图，图自为说。总之，则图归一说，地约一图。其间三川之分
合，形势之险易，风土之美恶，利害之重轻，一披阅而
孔明所不经，章亥所未步者，神驰而心往焉。兵食要
机，战守方略，恢恢乎游刃有馀地矣。夫尺幅之卷舒，
千里可通，至便也；片言之论说，亿人可晓，至博也；一
帙之缣素，百世可传，至远也。公之筹边，与李同，而善
用其筹，又独有得于绘图之外者。若乃内修上策，寓
于图而不尽于图，亦不泥于图，公自有神解。当事者
按图而得公之解，缅可翦而朝食，故地立复，边关不
闭，滇其世世无患矣。